
A korrupció, a boldogság és a humán fejlettség kapcsolatának vizsgálata

Napjainkban már megkérdőjelezhetetlen tény, hogy a politikai és gazdasági rendszerek, illetve az emberek elégedettsége valamilyen kapcsolatban állnak egymással, melyek vizsgálata kiemelt fontosságot élvez. A korrupció, a boldogság és a humán fejlettség is a kutatók és a politikai döntéshozók érdeklődési körébe tartozó témák. A kérdéskör igen aktuálisnak mondható, ugyanis a 21. században kiemelt jelentőségűvé vált a népesség jóléte és jólléte, továbbá az említett rendszerek nagymértékben hozzájárulhatnak az emberek általános boldogságához egyaránt.
Kutatásom célja a korrupciós index, a boldogságindex és a humán fejlettségi index közötti kapcsolat vizsgálata. A dolgozatom első részében bemutatom az egyes indexekkel kapcsolatos szakirodalmat, továbbá azok kritikáját is. Vizsgálatom során az első elemzésbe bevont tényező a korrupció, melyet a Transparency International által megalkotott Korrupció Érzékelési Index, CPI (Corruption Perceptions Index) jelenít meg, s mely 180 országot rangsorol a közszféra korrupciós szintje alapján. A második alkotóelem a szubjektív jóllét beépítése, mellyel kapcsolatban a World Happiness Report szolgáltat adatokat, s a Boldogságindexet jeleníti meg az ENSZ által. A harmadik komponens pedig a HDI, a Humán Fejlettségi Index, melyet szintén az ENSZ publikál és három fő dimenziót vesz figyelembe, továbbá ezek alapján rangsorolja az országokat: az egészség, az oktatás és az életszínvonal.
A bemutatott három tényező közötti összefüggések és kapcsolatok feltárása regressziós vizsgálattal valósult meg az R-4.2.1 program és a Stata 17.0 szoftver segítségével, mely során panelvizsgálatot végeztem el, három rögzített (fix) hatású regressziós modellel, OLS (legkisebb négyzetek módszere) becslőfüggvénnyel. Az első elemzésben a boldogság, a humán fejlettség és a korrupció szerepelt, melyet a további modellekben módosítottam, hogy összehasonlíthatóvá váljon a humán fejlettség és kizárólag a pénz hatása. Ezáltal a további két modellben az egy főre jutó reál- és nominális GDP is megjelent a vizsgálatok során, melyben az árszínvonal változásának hatása is érdekelt.
A vizsgálatok alapján arra a következtetésre jutottam, hogy a pénz kétségtelenül boldogít, azonban elengedhetetlen a fejlődés multidimenzionalitását is figyelembe venni, hiszen az sokkal inkább növeli a boldogságot.
Összegzésként a kutatási eredményeimre támaszkodva ismertetem a következtetéseket a témára és a kapcsolatokra vonatkozóan, továbbá igyekszem javaslatokat megfogalmazni.



